Diari Oficial de la Generalitat Valenciana


Sumari del DOGV 2548, del 11-07-1995 (1995/835357)

RESOLUCIÓ de 22 de juny de 1995, de la Secretaria General de la Conselleria d'Administració Pública, per la qual es disposa la publicació del conveni entre l'Institut Turístic Valencià i la Conselleria de Cultura.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2548

Data del DOGV
:   11-07-1995

Secció del DOGV
:   ALTRES DISPOSICIONS

Número del document
:   1995/835357


Data del document
:   22-06-1995

Organisme emissor
:   Conselleria de Cultura

Tipus de document
:   Resolució

RESOLUCIó de 22 de juny de 1995, de la Secretaria General de la Conselleria d'Administració Pública, per la qual es disposa la publicació del conveni entre l'Institut Turístic Valencià i la Conselleria de Cultura.   
Subscrit, després de la tramitació reglamentària, entre l'Institut Turístic Valencià i la Conselleria de Cultura, el dia 21 d'abril de 1995, un conveni marc, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0333/95, i que figura com a annex d'aquesta resolució.  
València, 22 de juny de 1995.- El secretari general de la Conselleria d'Administració Pública.  
Conveni entre l'Institut Turístic Valencià i la Conselleria de Cultura  
València, 21 d'abril de 1995  
Reunits  
D'una part, el Sr. Martín Sevilla Jiménez, conseller d'Indústria, Comerç i Turisme, i president de l'Institut Turístic Valencià,  
I d'altra part,   
 La Sra. Pilar Pedraza Martínez, consellera de Cultura.  
Intervenen  
El Sr. Martín Sevilla Jiménez, conseller d'Indústria, Comerç i Turisme de la Generalitat Valenciana, que intervé en nom i representació de l'Institut Turístic Valencià, abreujadament també denominat ITVA, entitat de dret públic subjecta a la Generalitat i amb personalitat jurídica pròpia, creada per la disposició addicional setena de la Llei 7/1991, de la Llei de Pressupostos de la Generalitat Valenciana per a 1992, modificada per l'article 49 de la Llei 6/1993, de 31 de desembre, de Pressupostos de la Generalitat Valenciana, dedicada a la promoció i desplegament del sector turístic de la Comunitat Valenciana, i amb domicili, a l'efecte d'aquest document, a València, avinguda d'Aragó, número 30.  
La legitimació i representació que té en aquest acte es deriva de la seua condició de president de l'Institut Turístic Valencià, d'acord amb el que estableix el número 1 de l'article 5 del Decret 30/1994, de 8 de febrer, del Govern Valencià, pel qual s'aprova el Reglament de l'Institut Turístic Valencià, i està facultat per a aquest acte en virtut del que disposa l'apartat e, del número 2 de l'esmentat article.  
La Sra. Pilar Pedraza Martínez, consellera de Cultura, que intervé en l'exercici del càrrec que té i fent ús de les atribucions que té conferides,  
Manifesten  
1. Que és competència de l'Institut Turístic Valencià l'impuls i execució de la política de la Generalitat Valenciana en relació amb la promoció del sector turístic de la Comunitat Valenciana.  
2. Que és competència de la Conselleria de Cultura la direcció i execució de la política del Govern Valencià sobre promoció cultural, patrimoni artístic, esport, joventut i promoció de la dona.  
3. Que és objectiu comú de les dues parts, d'acord amb les seues competències, l'establiment de les línies generals del desenvolupament del turisme cultural a la Comunitat Valenciana, partint del respecte ple a la naturalesa dels seus béns culturals i del seu entorn.  
Per tot això, i atès que el patrimoni cultural valencià, per raó del seu valor, riquesa i qualitat, constitueix un important recurs turístic, cal reunir els esforços dirigits de forma coordinada a la potenciació d'un turisme cultural valencià, mitjançant l'establiment de programes d'acció conjunta, raons per les quals  
Convenen  
Primer  
Dur a terme les accions necessàries per a l'adequada coordinació de la Conselleria de Cultura i de l'ITVA en la gestió integral dels béns culturals que permeta l'obtenció d'un producte de qualitat denominat turisme cultural, basat en un desenvolupament harmònic i equilibrat dels valors culturals, socials i econòmics del patrimoni cultural de la Comunitat Valenciana.  
Segon  
Aplegar els esforços per a la consecució d'un treball conjunt dels agents culturals i turístics, tant públics com privats, en la creació d'aquest producte turístic denominat turisme cultural, dirigits a la seua comercialització, i afavorir la desestacionalització o distribució de l'activitat turística davant un període temporal més ampli.  
Tercer  
Buscar conjuntament la millor forma d'adequació dels serveis, equipaments i infrastructures dels béns culturals a la seua dimensió turística. I amb aquesta finalitat, col·laborar en el realçament de monuments, edificis i espais singulars pertanyents al patrimoni històrico-artístic de la Comunitat Valenciana, o que per la seua especial ubicació puguen constituir un pol d'atracció de visitants, posseesquen peculiaritats diferenciadores i estiguen lligats a l'activitat turística, o que constituesquen un atractiu turístic o contribuesquen a fomentar el turisme cultural com a oferta complementària o alternativa.  
Quart  
Impulsar i promoure la realització d'estudis i plans relatius al turisme cultural, respectant els seus principis bàsics tradicionals, sobre l'oferta i la demanda turístico-cultural.  
Cinquè  
Desenvolupar conjuntament polítiques de públic relatives a la seua captació, acollida i regulació d'activitats, i que milloren la informació sobre el sector, tant de caràcter professional com la destinada al públic en general.  
Sisè  
Dissenyar projectes pilot de turisme cultural, tenint en compte que les motivacions principals que constitueixen els criteris d'elecció de destinació turística són la recerca d'atractius artístics i monumentals, estiguen o no concentrats en un mateix lloc, i la participació o vivència de forma activa de la cultura d'un determinat espai.  
Aquest tipus de projectes pilot se centraran en les següents línies d'actuació:  
a) Identificació de rutes de turisme cultural tradicional d'interès turístic i el seu posterior desplegament i senyalització.  
b) Determinació conjunta dels espais concrets de la Comunitat Valenciana amb especial interès per al turisme vivencial o actiu.  
c) Organització conjunta d'esdeveniments singulars d'especial importància i transcendència en l'àmbit nacional o de la Comunitat Valenciana, per a la cultura i el turisme.  
d) Adaptació de l'actual oferta cultural tradicional, museus, monuments, etc. per a una adequada promoció i comercialització turística.  
e) Promoció del turisme cultural actiu potenciant la participació dels visitants en les activitats culturals pròpies d'una zona (folklore, festes, gastronomia).  
f) Accions conjuntes de promoció exterior del turisme cultural general quan es prevegen possibilitats de rendibilitat turística.  
g) Instal·lació i manteniment de les bases de dades turístiques de la Comunitat Valenciana en la xarxa de museus de la Generalitat Valenciana equipats amb els instruments informàtics adequats.  
h) Organització i promoció d'esdeveniments esportius que tinguen un atractiu especial, fonamentalment l'esport lligat a l'espectacle i al gaudi dels recursos naturals.  
Setè  
Organitzar conjuntament cursos, encontres, seminaris, dirigits al sector empresarial del turisme per a transmetre'ls els factors clau de l'èxit d'aquest nou producte i obtenir la seua col·laboració.  
Vuitè  
Editar conjuntament fullets, tríptics o altres suports informatius relatius al turisme cultural, establint diferents xarxes de distribució de forma que s'amplie el públic objectiu a què es dirigeixen, que constituesquen un instrument bàsic en la gestió i comercialització del producte, i que siguen així mateix un element que permeta obtenir als turistes la màxima satisfacció en la seua estada en la nostra comunitat.  
Novè  
Constituir una comissió mixta ITVA-Conselleria de Cultura encarregada de la coordinació, control, supervisió i aprovació de tots els plans conjunts d'acció realitzats en desplegament d'aquest conveni.  
Deu  
Desplegar aquest conveni marc mitjançant convenis singularitzats que articulen i concreten les actuacions que s'han de realitzar i també les respectives aportacions econòmiques o de recursos humans necessaris per a la seua consecució.  
Onze  
El termini de vigència d'aquest conveni serà de tres anys comptadors des de la data de l'atorgament, cosa que no impedirà que es prorrogue per períodes anuals i successius si així ho acorden expressament les parts signants.  
L'incompliment de les clàusules d'aquest conveni marc o dels convenis singularitzats de desplegament que s'atorguen, podrà donar lloc a la denúncia i resolució d'aquests convenis.  
Les dues parts, una vegada llegit el document i com a prova de conformitat amb el seu contingut íntegre, el subscriuen i signen en dos exemplars en el lloc i la data damunt expressats, i l'estenen en cinc folis de paper comú.  
Per l'ITVA,  
Martín Sevilla Jiménez   
President de l'ITVA  
Per la Conselleria de Cultura,  
Pilar Pedraza Martínez,  
Consellera de Cultura